Arne Melchior (CD), 2000-03-16:
Hvad angår regeringens udspil med ret mange bedre regler for integration, kan CD tilslutte sig både intentioner og metoder.
Nå, nu fik jeg sagt det pæne om regeringens forslag, og det fik ministeren så ikke lejlighed til at høre, men det kan ministeren jo læse senere, hvis ministeren får tid; det ved man jo ikke, for det er jo et stort ministerium. Derimod må vi om tvangsægteskabsbehandlingen i lovforslaget sige, at vi ikke er særlig enige; det har jeg allerede givet udtryk for i en række korte bemærkninger.
Vi betragter problemet om tvangsægteskaber som et socialt problem, mere end vi betragter det som et juridisk eller kulturelt problem.
Derfor tjener det ikke noget formål at hæve aldersgrænsen for retskravet på familiesammenføring for derved at komme tvangsægteskaberne til livs.
Jeg skal én gang til aflægge ed på, at CD som alle andre er imod tvangsægteskaber, men vi vil altså foretrække at beskytte de unge og ikke forhindre dem i at gifte sig.
Vi tror, at de i lovforslaget fremsatte ideer skaber flere problemer.
Vi tror simpelt hen ikke på, at de gavner, således som hr. Henrik Svane gør, og jeg har noteret mig ...
men det er klart, at fru Pia Kjærsgaard heller ikke kan høre, hvad jeg siger, for hun taler jo også med ministeren, men det gør ikke spor, jeg kan bare tale til stolene, de står jo ganske tålmodigt, vi har lov til at tale med hvem vi vil; men nu har jeg altså sagt en masse om forslaget her, som er ministeren ubekendt, men det vil vi jo nok få at høre i talen bagefter ...
men jeg har altså noteret mig, at jeg faktisk er enig med fru Pia Kjærsgaard med hensyn til - og det er dog en ganske speciel dag og en ganske speciel situation - om det, som forslaget sigter på, hjælper over for tvangsægteskaberne.
Som den nybagte indenrigsminister udmærket ved fra sine år i Socialministeriet, så har der mellem den mangeårige socialminister og partierne bag socialreformen været arbejdet på loven om social service, som har til formål at styrke indsatsen for truede børn og unge.
og det kan så formodentlig udstrækkes også til 25 år.
Hvad angår mulighederne for at hjælpe de unge, bør det endvidere overvejes, om der ved en styrkelse af bl.a. SSP-samarbejdet kan skabes et forum, hvor man kan hjælpe de unge.
Vi forestiller os i CD, at der i amtets regi kan etableres udrykningskorps eller et konfliktløsningsråd, eller hvad man skal kalde det, med repræsentanter for socialforvaltningen, psykologer, indvandrerorganisationer, SSP m.fl.
Der er altså behov for yderligere oplysningsarbejde, og CD er naturligvis villig til at bevilge de nødvendige midler hertil.
Så skal jeg forholde mig til tilknytningskravet.
Det vil i langt de fleste tilfælde betyde, at herboende vil få afslag på ægtefællesammenføring uanset danskkundskaber, uddannelse, tilknytning til arbejdsmarkedet m.v.
Lad os give et eksempel på det: Har vedkommende person boet i Danmark i 15 år, taget en uddannelse, har arbejde og familie her i landet, men har boet i f.eks. 18 år i Indien, hvor han så også har noget familie, så vil han, når han gifter sig med en indisk statsborger bosiddende i Indien, have en samlet tilknytning
til Indien, som er større end den, han har til Danmark. Ved en restriktiv fortolkning af tilknytningskravet - og vi må jo desværre af bitre erfaringer lægge til grund, at den som regel vil være restriktiv - vil der komme det ud af det, at der vil blive meddelt afslag på ansøgningen om ægtefællesammenføring.
Dernæst skal jeg forholde mig til kravet om egen bolig
af rimelig størrelse
Også her kan vi sige ja til intentionerne, men der ligger nogle store vanskeligheder også her, for man skal sikre sig, at der ikke bliver tale om en cirkelslutning.
Dermed mener jeg, at man kun kan få ægtefællesammenføring, hvis man har en selvstændig bolig af passende størrelse, men på den anden side kan man kun få en bolig af passende størrelse, hvis man har ægtefællesammenføring.
På den måde kan det altså blive en kortslutning, som altid vil komme den berørte part til skade.
Det er nogle af de indvendinger og de plusser, som vi har til det foreliggende forslag, og dem startede jeg med, kan jeg sige til ministeren.
Men jeg må også gøre opmærksom på, at vi under behandlingen selv vil interessere os meget for og håber, at andre også vil, i hvilken udstrækning der er indbygget diskrimination, og også for spørgsmålet om menneskerettigheder, som hr. Knud Erik Hansen berørte, for jeg er meget i tvivl om, hvorvidt man skal kunne forvise mennesker, for det vil der jo på det nærmeste være tale om, fordi de trods myndighedsalderen går hen og gifter sig med en person af udenlandsk herkomst. Jeg tror, at det er lige om hjørnet, og jeg skal advarende minde om, at ved sidste ændring af udlændingeloven gik man jo for langt på et væsentligt punkt, og det skal vi altså passe på ikke sker igen, fordi vi nødigt vil dømmes for den slags ting, men først og fremmest selvfølgelig af hensyn til de pågældende mennesker.
Når jeg har talt om diskriminering, så er det selvfølgelig spørgsmålet om at behandle danske borgere og udenlandske borgere på en lige måde, og det er jeg ikke så sikker på sker her.